
Crynodeb
Nod yr ymchwil hwn oedd darganfod i ba raddau y gwelwyd sain a cherddoriaeth fel cyfraniad tuag at ddatblygiad lleferydd plant yn y blynyddoedd cynnar. Edrychwyd ar ymchwil penodol ar effeithiau sain ar y ffetws ble cynhaliwyd arbrofion i ddatgan sensitifrwydd babanod heb eu geni tuag at synau, ac am ba gyfnod y gellir dwyn y synau yma i gof. Gwnaeth ddamcaniaethau Chomsky, Vygotsky a Skinner edrych ar strategaethau gwahanol ar sut mae plant yn caffael iaith a gwelir darganfyddiadau ymchwil yn adnabod rôl yr oedolyn yn defnyddio sain a cherddoriaeth fel un hanfodol wrth feithrin datblygiad lleferydd. Cafwyd dadl ar effaith cerddoriaeth gefndirol fel arf i ddatblygu lleferydd  a daethpwyd i’r casgliad bod cerddoriaeth yn cyfrannu tuag at ddatblygiad holistig y plentyn, a fydd yn eu tro yn cefnogi datblygiad lleferydd. Tynnwyd sylw at bwysigrwydd annog sgiliau gwrando a chanolbwyntio plant sydd yn sylfaen gan therapyddion lleferydd wrth hyrwyddo sgiliau llafar y plentyn, Mae hyn yn awgrymu'r ehangder y gwna Llywodraeth Cymru sicrhau y gwelir sgiliau gwrando wedi cael eu mabwysiadu i Fframwaith y Cyfnod Sylfaen fel bod plant yn datblygu i ymwreiddio’r iaith lafar ar draws y cwricwlwm.

Wrth ystyried y testun, gellid nodi fod sain a cherddoriaeth yn elfen hanfodol o fewn addysg plentyndod cynnar ( Pound a Harrison, 2003). Mae cerddoriaeth yn cwrdd â holl synhwyrau’r plant gan weithio gyda’i gilydd fel un, gan greu effaith bositif ar ddatblygiad emosiynol, gwybyddol, cymdeithasol a chorfforol y plant (Young, 2007; Harris, 2011; Weinberger, 1994; Isenberg a Jalongo, 2001). Yn ogystal â hyn gwelir fod cerddoriaeth yn un o’r dulliau cyntaf a phwysicaf o gyfathrebu a ddefnyddir gan y baban (Boston, 2000) a gwelir y traethawd yn pwysleisio pwysigrwydd canu caneuon a rhigymau gyda’r plentyn o enedigaeth (Neaum, 2012; Wright, 1996; Palmer, 2004; Beaty, 2000). 
Bwriad y papur yw darganfod i ba raddau y gellir defnyddio sain a cherddoriaeth fel modd i gefnogi datblygiad lleferydd plant. Trafodir y modd y mae babanod yn ymateb i seiniau cyn cael eu geni a’r ehangder o fedru dwyn y synau hyn i gof (Karmiloff a Karmiloff- Smith,  2002; Bolden, 2005; Arabin, 2002). Cyfeirir at ymchwil sy’n nodi sut mae babanod yn cynefino tuag at seiniau cyfarwydd (Boodman, 2000) a hyn er mwyn eu galluogi i ymateb i negeseuon anghyfarwydd ( Gopnik et al., 2000;  Harley, 2010; Mehler et al., 1988). Ceir braslun o ddamcaniaeth Chomsky (1968) sy’n pwysleisio bod plant wedi eu geni gyda’r gallu i siarad â’u fod yn rhan o’u hetifeddiaeth fiolegol. Ar y llaw arall, mynna Vygotsky (1978) a Skinner (1957 ) bod y rhyngweithiad rhwng plant ac oedolion yn annatod a bod y broses o annog ac atgyfnerthu gweithredoedd plant yn dyngedfennol. Cytuna Bruce a Spratt ( 2008) a Neaum (2012) trwy ychwanegu y bydd plant yn colli'r gallu i ddefnyddio ffoneg os na fydd eu hymdrechion yn cael eu hatgyfnerthu, a hynny drwy siarad a chanu caneuon a rhigymau iddynt.
Eir ymlaen i ystyried  pwysigrwydd rôl yr oedolyn gan drafod yr iaith fameg fel dull cynnar o gyfathrebu gyda phlant, gan ganolbwyntio ar oslef y llais ac acenion o fewn geiriau ( Elliott, 1999; Papousek a Papousek, 1994; Karmiloff-Smith, 1994). Dengys arbrawf gan Gopnik et al. (2000) yn cryfhau pwysigrwydd yr iaith fameg a gwelir Britto et al. (2006) ac Asiantaeth Sgiliau Sylfaenol (2004) yn cyfeirio at y rhiant fel addysgwr cyntaf y plentyn. 
Ceir gwahaniaeth mewn barn wrth ystyried effaith cerddoriaeth gefndirol a cherddoriaeth Mozart ar ddatblygiad lleferydd plant (Mills, 2009; Clare, 2016; Buckton,1988; Mattar, 2013). Yn ogystal ag hyrwyddo datblygiad lleferydd, cyfeirir at gerddoriaeth Mozart fel sail ar gyfer hyrwyddo datblygiad cyfannol y plentyn (Lifestyle Editors and Education Writers  Feature, 1999; Taylor a Rowe, 2012; Mattar, 2013). Dengys ystadegau yng Nghymru a Lloegr yn arddangos pryderon am ostyngiad  o fewn lefelau lleferydd plant a gwelir y traethawd hwn yn cyfeirio at bwysigrwydd sgiliau gwrando gan gymryd i ystyriaeth y pyramid datblygiad iaith (Watkins a Williams, 2012; The Hollington Strategic Alliance, dim dyddiad; Hounslow, 2010; Public Health Agency, 2012). 
Ceir cyfeiriadau cyson o fewn y traethawd sy’n trafod pwysigrwydd rôl yr oedolyn ac i gloi cyfeirir at raglenni ymyrraeth a dogfennau Llywodraethol sydd a’r nod i godi safonau llythrennedd rhieni a phlant yng Nghymru (Llywodraeth Cymru (LlC), 2015, 2015a, 2015b, 2015c, 2016; Watkins a Williams, 2012; I CAN, 2013; Talking Point, 2013; The Communication Trust, 2016;  Estyn, 2012, 2014).
Awgryma awduron megis Pound a Harrison (2003); Pound (dim dyddiad) a Karmiloff a Karmiloff-Smith (2002) bod babanod yn ymateb i seiniau cyn cael eu geni ac er nad ydynt wedi clywed y seiniau yn yr un ffordd ag oedolion, maent yn ymateb i lais y fam, goslef yr iaith ac amrywiadau o fewn rythm eu symudiadau. Gwelir hyn yn dechrau pan fydd y ffetws tua phum wythnos ar hugain gan ddangos y gallu i wahaniaethu rhwng synau amledd isel yn well na synau amledd uchel gan ddangos hoffter tuag at lais amledd isel y fam (Eliot, 1999). Nid yw babanod cyn geni ac ar ôl geni yn medru adnabod seiniau ystyrlon os yw’r sŵn cefndirol yn rhy uchel (Stanley et al., 2008 ). Yn sgil hyn bydd amlygiad cyson i synau amledd uchel a sŵn cefndirol uchel yn y cartref yn effeithio ar ddatblygiad clywedol a’r gallu i wahaniaethu rhwng amledd.  

Gwnaeth ymchwil gan Boodman (2000) a Bolden (2005) gadarnhau sensitifrwydd babanod heb eu geni tuag at synau a’u bod yn meddu ar allu i fedru cofio’r synau pedwar awr ar hugain ar ôl eu clywed. Yn ogystal, dywed ymchwilwyr bod y baban yn medru datblygu cof tymor hir o’r synau hyn a glywir pan yn y groth (Bolden, 2005; Arabin, 2002). Mewn arbrawf gan Boodman (2000) gosodwyd symbyliad acwstig ar abdomen y fam dros gyfnod rheolaidd er mwyn cofnodi ymatebion y ffetws. Daethpwyd i’r casgliad fod y baban wedi diflasu ar y sain os na fyddai wedi dangos unrhyw ymateb i’r symbyliad ar ôl pedair tro dilynol. Roeddent felly wedi  dysgu’r sain gan gynefino ato. Dengys hyn y rheswm mae pobl yn medru anwybyddu seiniau cyfarwydd gan ymateb yn ddwys i synau anghyfarwydd a all gyfleu neges benodol (Gopnik et al., 2000; Harley, 2010; Mehler et al., 1988). Cafwyd tystiolaeth hefyd ei gofnodi gan DeCasper (1994) pan wnaethpwyd mamau i ddarllen rhigwm byr yn uchel i’r ffetws rhwng 34 a 38 wythnos o feichiogrwydd. Cafwyd graddfa calon y ffetws yn gostwng wrth glywed y rhigwm cyfarwydd yn cael ei chwarae drosodd gan ei fod yn hen sain ac yn un a oedd yn cysuro’r ffetws. Pan gyflwynir rhigwm newydd gwnaeth raddfa’r galon godi wrth arddangos newyddbeth tuag at sain wahanol.  Gwelir Young (2007) yn cytuno gan gyfeirio at ymchwil sy’n nodi fod babanod sy’n clywed cerddoriaeth cyn geni yn medru cofio ac adnabod yr un darn o gerddoriaeth ar ôl genedigaeth. Nid tystiolaeth newydd mo hwn. Gwnaeth DeCasper a Fifer (1980); Hepper et al. (1993) ac Elliot (1999) nodi bod baban, ar ôl genedigaeth yn medru ymateb i alawon a wrandawyd yn rheolaidd gan y fam neu alaw opera sebon a gwnaeth y fam wylio yn gyson yn  ystod  beichiogrwydd. ‘Infants respond well to music as the lilting melody combined with words, pitch, intonation and phrasing help the baby to remember’ (NHS Health Scotland, 2011: dim tudalen). 

Fodd bynnag dywed Dowling (1999) mai’r amlinelliad o’r alaw y bydd y plentyn yn ei gofio; y modd mae’n esgyn ac yn disgyn yn hytrach na chanfyddiad o’r cywair. Gwelir Harley (2010) yn cytuno gan herio ymchwil DeCasper a thynnu sylw at y ffaith y byddai’n amhosib i’r ffetws glywed seiniau yn glir gan ei fod yn datblygu tu ôl wal sy’n cael ei amddiffyn gan groen, braster a chyhyrau gan orwedd mewn sach yn llawn hylif amniotig.

Ar ôl genedigaeth gwelir babanod yn defnyddio lleferydd at wahanol bwrpas; i fynegi anghenion ac ar gyfer pwrpas cymdeithasol ( Browne, 2001). Gwnaeth ymchwil gan Gopnik et al. (2000) dros gyfnod o bump ar hugain mlynedd yn astudio gwyddoniaeth meddyliau plant ddod i’r casgliad fod babanod yn meistroli  sain eu hiaith yn gyntaf gan ganiatáu’r geiriau i fod yn haws eu dysgu. Mae ymchwil cyfredol yn cadarnhau hyn gan nodi bod cysylltiad rhwng mecanwaith nerfol o fewn yr ymennydd i fedru prosesu cerddoriaeth ac iaith, ac yn sgil hyn gwna’r unigolyn ddatblygu sensitifrwydd tuag at synau (Hutka et al., 2015; Besson et al., 2001). Golyga hyn bod angen cysylltu synau i’w hystyr a hyn trwy allu’r plentyn i ffurfio cynrychioliad sain a chynrychioliad ystyr gan gyfuno’r ddau (Graf Estes, 2014).
Credai Rousseau (1712-1778 dyfynnwyd yn Claydon, 1969 ) fod y synau cyntaf y gwna plentyn yn cael eu canu nid eu dweud. Gwelir awduron diweddarach yn cytuno â damcaniaeth Rousseau gan grybwyll fod iaith wedi treiddio o gerddoriaeth (Storr 1992; Blacking 1987; Porter, 1996)) ac ychwanega Saffran et al. (2006) y bydd babanod yn dysgu am strwythur y synau ymhell cyn cynhyrchu geiriau. Mae Pound a Harrison (2003) yn nodi arwyddocâd hyn gan fod yr ochr chwith o’r ymennydd yn ymwneud â geiriau’r gan neu rigwm, tra bod yr ochr dde yn gysylltiedig â’r tôn. Mewn arbrawf a gynhaliwyd gan ymchwilwyr o Ysbyty Brifysgol Montreal ar un ar bymtheg baban newydd anedig, gosodwyd electrod ar bennau’r babanod, i fyny at bedwar awr ar hugain ar ôl eu geni er mwyn darganfod a oeddent yn ymateb yn wahanol i leisiau. Darganfuwyd bod lleisiau gwahanol yn ysgogi rhannau penodol o’r ymennydd. Roedd llais y fam yn ysgogi ochr chwith yr ymennydd sydd yn cyfrannu at brosesu iaith tra bod llais dieithr yn ysgogi ochr dde o’r ymennydd sy’n cynrychioli adnabyddiaeth leisiol (Curran, 2010; Lassonde, 2010). Ychwanega Odam (1995) felly bod sain a cherddoriaeth yn medru addysgu’r ymennydd gan gyfuno’r ddau broses hwn yn ddisgyblaethol.  Gwelir Fox (1991) yn mynd a hyn ymhellach trwy awgrymu bod caffael y sgil cerdd yn gynt na’r iaith yn caniatáu’r plentyn i feddu ar sgiliau meddwl cerddorol sy’n gynhenid.
Er mwyn siarad, mae angen i blant gynhyrchu seiniau, deall datblygiad iaith a datblygu’r gallu i siarad at wahanol ddibenion a chyda gwahanol gynulleidfaoedd. Trwy siarad bydd plant yn dysgu ac yn gwneud synnwyr o’u byd.
                                                               ( Llywodraeth Cynulliad Cymru, 2008: 6).
Os am ddysgu iaith, mynna Brock a Rankin ( 2008 ) ac Ambridge a Lieven ( 2011 )  bod rhaid i’r plentyn ymateb i’r sensitifrwydd hwn gan drefnu strwythur y synau yn ogystal â threfnu’r synau hyn o fewn geiriau a brawddegau.  Bydd hyn yn caniatáu’r plentyn i fedru cyfarwyddo â dangosyddion ffonolegol, megis tonyddiaeth a’r defnydd o bwyslais sydd yn digwydd ym mhob iaith, ond sy’n amrywio rhwng ieithoedd (Whitehead, 2010). Dywed bod babanod yn dysgu’n helaeth am strwythur synau eu hiaith frodorol ymhell cyn eu bod yn dechrau cynhyrchu geiriau ac er mwyn fedru gwneud cysylltiad rhwng gair ag ystyr mae angen i’r amgylchedd ieithyddol gynnig patrymau y mae babanod yn medru ei defnyddio i ddatrys hyn (Graf Estes, 2014).

Cynhaliodd Jusczyk et al. (1993) ymchwil ar sensitifrwydd plant i batrymau seiniau o fewn geiriau eu hiaith frodorol. Daethpwyd I’r casgliad bod hi’n bosib i fabanod gwahaniaethu rhwng amrywiaeth o gyferbyniadau seineg nad oedd o fewn eu hiaith frodorol, a hyn heb dderbyn dim neu ychydig o brofiadau blaenorol. Gellir hyn awgrymu ei fod yn bosib i blentyn caffael unrhyw iaith a ddaw ar ei draws gan fod strwythur pob iaith yn dibynnu ar sylfaen i ddelio a phriodweddau a rannir ym mhob iaith ( Baker, 2014; Crystal, 2005; Harris, 1992)). Fodd bynnag, gall hyn olygu fod y pwysau o ddysgu dwy iaith yn golygu y bydd y baban yn cymryd mwy o amser i wahaniaethu rhwng synau (Di enw, 2007). Mynna Whitehead (2010) ni ddylid cymryd yn ganiataol fod y plentyn yn drysu. Bydd y gallu i newid o un iaith i’r llall, a defnyddio’r ddwy iaith gyda’i gilydd yn broses o ddysgu gwahaniaethu rhwng yr ieithoedd (Karmiloff a Karmiloff – Smith 2011). Serch hyn, gwelir y gallu i gyflawni’r broses hwn yn lleihâi os na fydd yr iaith benodol yn cael ei roi i arfer yn rheolaidd ( Buckley, 2003; Smith, 2001).

Tynnodd Chomsky (1968) sylw at y dull y mae plant yn caffael iaith gan fynnu ei fod yn broses lawer rhy gymhleth i fedru ei ddysgu a’u bod felly yn rhan o’n hetifeddiaeth fiolegol. Mae plant, yn ôl Chomsky yn dilyn rheolau iaith yn ddiarwybod iddynt sydd yn eu galluogi i glywed synau a’u cyfieithu i bortreadu ystyr (Gopnik et al., 2000).  Ni wnaeth crybwyll bod pob agwedd o iaith yn gynhenid, yn hytrach gwnaeth gyfeirio at nodweddion o fewn iaith a oedd yn gyffredinol, sef iaith fyd-eang (Oates a Grayson, 2006). Fodd bynnag,  gwelir Bruce a Spratt (2008) a Neaum (2012) yn anghytuno â damcaniaeth Chomsky gan fynnu, er bod yr ymennydd wedi ei ddyfeisio i ymdrin â seiniau iaith, bydd babanod yn colli'r gallu i ddatblygu’r defnydd o ffoneg yn effeithiol os na fyddant yn clywed caneuon a rhigymau o enedigaeth. Mae Bruner (1982 dyfynnwyd yn Siencyn, 2010) o’r un farn gan ychwanegu bod y rhyngweithiad hwn a phwysigrwydd yr amgylchedd yn annatod os am sicrhau llwyddiant caffael iaith.  ‘Singing is a moment of intimacy, a concentrated bonding time when interactions between baby and adult is very focused’ (Young, 2007: 30).

Mynna awduron hefyd bod rhieni a gofalwyr yn chwarae rhan annatod wrth hyrwyddo datblygiad lleferydd babanod a phlant ifainc (Brock a Rankin,  2008;  Whithead, 2010; Clare 2016; Siencyn, 2010) gan fod y broses o gynhyrchu lleferydd  yn ‘the most intricate, complex and precise motor skill humans ever have to learn’ ( Buckley, 2003: 22). Wrth ryngweithio gyda babanod gwelir aelodau o’r teulu yn gwneud defnydd o elfennau cerddorol er mwyn tynnu sylw’r baban (Pound a Harrison, 2003). Dywed Papousek a Papousek (1994) a Karmiloff-Smith (1994) bod hyn yn weithred anymwybodol  ble mae’r oedolyn yn dynwared ac ailadrodd seiniau a wneir gan y baban. Trwy newid y cywair, yn ogystal â chyflymu ac arafu’r seiniau bydd y baban yn eu clywed yn fwy amlwg, gan geisio ail ddweud beth mae’n clywed gan ymateb i synau cymhleth (Elliot, 1999).  Gelwir y math hwn o ieithwedd yn iaith fameg, gofaleg neu iaith oedolion at blant, ble mae patrymau acen o fewn geiriau a brawddegau yn cael eu gorliwio (Karmiloff a Karmiloff-Smith, 2002 a Trask, 2007). Gwnaeth Gopnik et al. (2000) gynnal arbrawf er mwyn darganfod hoffter plant at fameg. Gwnaeth babanod cael cyfle i wrando ar ddwy drafodaeth wahanol am gyfnod o wyth eiliad ble roedd angen iddynt droi eu pennau at gyfeiriad y sain. Clywsant fam yn siarad â baban ac yna'r un fam yn siarad ag oedolyn arall. Gwnaeth y babanod ddewis clywed yr iaith fameg hyd yn oed os oedd y siaradwr yn siarad iaith estron. Gwnaethant ddewis yr iaith fameg oherwydd roeddent yn hoff o’r sain. Cytuna Whitehead (2010) â  chanlyniadau arbrawf hwn gan nodi bod  babanod yn sensitif tuag at eiriau oherwydd ei seiniau pleserus ac maent yn mwynhau geiriau sydd â chyswllt rhythmig. Mae hyn felly yn arwyddocaol o ddamcaniaeth Gopnik et al. (2000) bod plant yn datblygu hoffter tuag at sain yn gyntaf fel arf i feistroli dysgu geiriau.  

Yn ogystal â dynwared yr iaith fameg mae babanod hefyd yn copïo symudiadau mae’r oedolion yn gwneud yn bwrpasol ac yn ôl Trevarthen a Malloch (2002) mae symudiadau cymhleth gyda'r geg, y tafod a’r gwefusau yn dyngedfennol tuag at ddatblygiad lleferydd. Mae ymchwil cyfredol gan  Kitamura et al. (2014) yn awgrymu bod babanod felly angen cyfuniad o’r ddwy elfen er mwyn medru clywed a gweld y sain a fydd yn dylanwadu ar eu canfyddiad o lafaredd.  Ar y llaw arall gwnaeth Gleitman et al. (1984) dadlau fod symleiddio’r iaith y defnyddia rieni wrth siarad â’u plant ddim bob amser yn ddull arwyddocaol o gyflymu datblygiad lleferydd ac nid yw’n dod heb eu hanawsterau.  Cytuna Garton a Pratt (2000) a Garton (2002) drwy fynnu y dylai babanod cael agoriad i amrywiaeth o strwythurau lleferydd er mwyn eu galluogi i fedru datblygu theori eu hunain ynglŷn â’i dull o gaffael iaith. Mae Snow (1986) hefyd yn nodi nad yw’r term ‘iaith fameg’ yn berthnasol a’i fod yn gamarweiniol gan roi’r argraff mai dim ond mamau sydd yn siarad gyda'r strwythur hwn, yn hytrach na rhoi pwyslais ar gyfraniad cyffredinol lleferydd yr oedolyn. Yn fwy cyfredol, er bod dylanwadau’r iaith fameg yn cael ei ddefnyddio gan bobl yn gyffredinol, dadla Gopnik et al. (2000) mai mamau yw ffocws yr iaith hon gan mai nhw sydd yn cyfrannu fwyaf tuag at fagu eu plant.  Fodd bynnag, mynna Buckley (2003) y dylai’r iaith syml hwn symud ymlaen yn fwy cymhleth fel mae lleferydd y baban yn datblygu gan ddangos gweithred achos ac effaith.

Mae tystiolaeth yn awgrymu bod ansawdd weithred o greu sain gydseiniol yn dirywio os yw’r fam yn dioddef o iselder gan fod tuedd i gynhyrchu seiniau tawel, isel eu cywair sy’n arddangos cyfnodau o seibiant hir (Robb, 1999). Cytuna Buckley (2003) drwy ychwanegu bod y rhyngweithiad wyneb i wyneb yn dangos bod y fam yn llai ymatebol i’w baban. Mae’n arwyddocaol felly bod arfer yr iaith fameg yn bwysig yn ystod y cyfnod hwn ac mae tystiolaeth yn dangos y dylai cyfathrebu rhwng y fam a’r baban arddangos elfennau cerddorol (Pound a Harrison, 2003; Papousek a Papousek,1994). 

Gwelir Longhi (2009) yn cyfeiro at ‘Songese’ sy’n gyfartal â’r iaith fameg, ‘motherese’ ble mae’r fam yn arddangos dau agwedd o ryngweithio gyda chaneuon; y fam yn canu i’w baban a’r dynesiad di- eiriau sy’n cael eu cynhyrchu mewn cyd amser â’r curiad cerddorol.
....... just as speech can be segmented into clauses, phrases, words and syllables, a continuous musical event can be segmented into units of three to four notes, then into phrases, and then into larger units.
                                                    
                                 (Lerdahl and Jackendoff, 1983 dyfynwyd yn Longhi, 2009: 198).


Mae papurau ymchwil hanesyddol o waith Lerdah a Jackendoff (1983) yn tynnu sylw at eu cyfraniad i’r ddamcaniaeth rhythm ble roddir pwyslais ar strwythur, grwpio ac amseriad o fewn digwyddiadau cerddorol (Peele a Slawson,1984; Hantz, 1985). Gwelir Child (1984) yn ei adolygiad yn cyfeirio at ddamcaniaeth Chomsky gan dynnu sylw at  fwriad gwaith Lerdah a Jackendoff  o gysylltu’r theori gerddorol fel un sy’n defnyddio’r un strategaethau â theori ieithyddol, sef defnyddio set o reolau i ddadansoddi darn o gerddoriaeth.  ‘The person who has aquired knowledge of a language has internalized a system of rules that relate sound and meaning in a particular way’ (Chomsky 1968 dyfynnwyd yn Child, 1984: 56). Yn union fel yr iaith fameg, mae’r amseru, y patrymau rhythmig ac ailadrodd mynegiannau lleisiol y fam yn gymorth i’r baban fedru deall amseriad y digwyddiad nesaf (Papousek  a Papousek, 1994).  Bydd hyn yn eu tro yn eu galluogi i greu disgwyliadau sy’n cefnogi’r cof a hyrwyddo’r broses o ddehongli defnydd o’r iaith lafar (Dougherty & Haith, 1997). Yn fwy cyfredol gwelir cyfweliad a gynhaliwyd gyda Lerdahl a Jackendoff gan Deliège (2010) yn ceisio esbonio’r cysylltiad rhwng iaith a cherddoriaeth gan ganolbwyntio ar y cysyniad o ofod sydd yn berchen i’r ddwy elfen. Eir ymlaen i ystyried bod angen ymarfer dyddiol ar y ddwy elfen er mwyn eu meistroli a bod y cynhyrchiad a’r ddealltwriaeth o fewn iaith a cherddoriaeth ddim mor annhebyg ag y byddai un yn tybio.

Er bod Gardner (1994) yn awgrymu bod angen cyfuniad o ffactorau addysg, amgylcheddol a genetig er mwyn fedru meistroli’r deallusrwydd cerddoriaeth, ar y llaw arall mynna fod rhan helaeth o allu cerddorol yr unigolyn wedi cael ei etifeddu, yn unol â damcaniaeth ieithyddol Chomsky (1968). Gwelir gwaith cynnar Gardner (1993) yn pwysleisio mai’r lefel o gefnogaeth a roddir i’r plentyn sydd yn gwneud y gwahaniaeth, nid gallu cerddorol y rhieni. Mae Gardner (2006) hefyd yn nodi bod mathau gwahanol o ddeallusrwydd yng nghyd berthyn a’i bod yn ddawn gynhenid o ddatrys problemau yn ôl y sefyllfa gyda’r bwriad o ddarganfod llwybr priodol er mwyn datblygu symbyliad i gyrraedd y nod. Fodd bynnag, anghytuna Kincheloe ( 2004 ) gan fynnu ei fod yn amhosib i bob plentyn gwrdd â'r criteria hyn gan nad yw lefelau perfformiad a symbyliad yn cael llawer i wneud â deallusrwydd cynhenid. Er bod Gardner yn ystyried elfennau natur a magwraeth mynna Kincheloe (2004)  nad yw wedi ystyried hyn yn ei waith am ddeallusrwydd lluosog. Gwnaeth Smith (2001) hefyd adnabod y cysylltiad rhwng iaith a cherddoriaeth gan gyfeirio at draw perffaith.  Tybia bod yr unigolyn sydd yn berchen ar draw perffaith hefyd wedi cael ei eni gyda'r ddawn hon a gwelir y sgil yn diflannu os nad ei ddefnyddir o ddydd i ddydd. Mynna Sloboda a Davidson (1996) a Pound a Harrison (2003)  bod llwyddiant unrhyw sgil yn dibynnu ar yr amser a dreulir yn ymarfer.  Mae Smith (2001) a Gardner (1993, 1994) o’r farn bod natur a magwraeth yn chwarae rhan annatod tuag at ddeallusrwydd cerddorol ac iaith y  plentyn.

Tynnodd Vygotsky (1978) sylw at bwysigrwydd y dull magwraeth a bod y  rhyngweithiad rhwng plant ag oedolion yn dyngedfennol a’u bod yn datblygu sgiliau lleferydd wrth siarad a gwrando ag eraill. Hawlia Skinner (1957) hefyd  bod plant yn caffael iaith trwy atgyfnerthiad oedolyn a bod hyn yn ddigon i esbonio’r broses caffael iaith.
Vygotsky believed that language presents the shared experience necessary for building cognitive development. He believed that talking is necessary to clarify important points but also that talking with others helps us to learn more about communication
                                                                                              (Mooney,2000: 90). 

Yn ogystal â siarad a gwrando ag eraill, mae caneuon, rhigymau a cherddoriaeth yn medru cael dylanwad ar allu plant i ddatblygu ymwybyddiaeth ffonolegol a chaffael iaith yn gynt os cant eu cyflwyno yn y blynyddoedd cynnar (Neaum, 2012; Wright, 1996;  Palmer, 2004; Goswani a Bryant, 1990). Cytuna Beaty (2000) gan ychwanegu fod profiad o gerddoriaeth yn hanfodol yn ystod y cyfnod cynnar hwn ar gyfer datblygiad yr ymennydd. Dangosodd ymchwil Gan a Chong (1998) a Bell (2004) bod gweithgareddau cerddorol yn hyrwyddo ynganiad a rhuglder lleferydd.  Yn yr un modd mae ‘patrymau mewn rhigymau a chaneuon yn helpu plant i alw ar gof iaith a dysgu ar gof geiriau a phenillion’ (LLC, 2015a: 32).

Dengys felly bod rôl yr oedolyn wrth hyrwyddo sgiliau cerddorol yn cael eu hadnabod fel un sy’n maethu effeithiau pwysig (Harris, 2011). Nid yw’r plant ieuengaf wedi mabwysiadu dawn o siarad yn rhugl ond maent yn medru ymateb i naws emosiynol sy’n cael ei greu drwy gerddoriaeth a’r hwiangerddi a gennir iddynt gan oedolion (Gross, 2013). Mae  Pound  a Harrison (2003) a Trevarthen (2008) yn nodi bod caneuon gyda chytgan syml a brawddegau ailadroddus yn ysgogi diddordeb gan gynnig strwythur sy’n gofiadwy a rhagfynegadwy er mwyn caniatáu’r plentyn i ymuno yn y canu. Fodd bynnag, gwelir hwiangerddi traddodiadol yn cynnwys geirfa gymhleth a chwedlau annymunol ond maent yn cael dylanwad positif ar fywydau plant gan eu bod yn hwyl, yn ysgogi plant i chwarae a geiriau ac yn annog sensitifrwydd i synau a rhythmau (Neaum, 2012; Lockwood, 2011).  Mewn cyd-destun odl,  os gall y plentyn adnabod bod dau air yn odli,  ac felly yn rhannu synau cyffredin, dywed Fletcher a Garman (1999); Garton a Pratt (2000) a Pound a Harrison (2003) ei fod yn berchen ar ganran o ymwybyddiaeth ffonolegol hyd yn oed os nad yw’n medru dweud pa synau mae’r geiriau yn rhannu. Ar y llaw arall dywed Goswani a Bryant (1990) bod gan yr oedolyn ddylanwad cryf ar yr hyn a ŵyr plant am hwiangerddi a sensitifrwydd odl.

Dengys felly bod y tebygrwydd rhwng strwythurau cerddorol  a strwythurau seinyddol a ffonolegol iaith gan eu bod yn gyfres o synau sydd yn cael eu trefnu dros gyfnod o amser (Samson et al.; 2001; Lerdahl, 2001). Cytuna Boston (2000) a Mills (2009) gan nodi mai cerddoriaeth yw’r dull cyntaf a phwysicaf y daw babanod ar eu traws a ystyrir ei symlrwydd yn ddull naturiol o gyfathrebu (Music Leader Early years 2006).  Gwelir babanod yn arddangos cyffro corfforol tuag at rythmau a synau sy’n odli gan ymhyfrydu  mewn seiniau patrymau iaith o fewn caneuon a rhigymau (Whitehead, 2010; Harris, 2011). Fodd bynnag dengys bod tuedd i gerddoriaeth cael ei ddefnyddio fel eitem i lenwi cyfnod, er enghraifft, wrth aros am fwyd. Mynna Clare (2016) y dylai oedolyn defnyddio canu fel dull digymell gan gysylltu’r broses gyda diddordeb y plentyn a’r hyn mae’n gwneud ar y pryd er mwyn hyrwyddo’r broses o ganolbwyntio a thalu sylw.

Wrth edrych ar byramid datblygiad iaith a ddefnyddir gan therapyddion lleferydd, gwelir adran ohono yn arddangos 5 cam angenrheidiol sy’n tanategu lleferydd ac yn ffocws i ddeall y broses caffael iaith (Watkins a Williams, 2012; The Hollington Strategic Alliance, dim dyddiad; Hounslow, 2010; Public Health Agency, 2012).  Yn gyntaf mae angen i’r plentyn fedru talu sylw a gwrando ar eraill, yn unol â damcaniaeth Vygotsky (1978) ble mynna bod plant yn datblygu cysyniadau newydd a chaffael iaith drwy wrando a siarad ag eraill. Yn sgil hyn, gwelir y broses sgaffaldio yn cael ei weithredu wrth i’r plentyn dderbyn cymorth oddi wrth gyfoedion neu oedolion. Dywed Vygotsky bod siarad ag eraill yn gymorth i blant ddysgu mwy am gyfathrebu a’i fod yn rhyngweithiad cymdeithasol sydd angen ei fabwysiadu (Mooney, 2000; Garton a Pratt, 2000).  Yn ôl Whitehead (2010) mae sgiliau gwrando babanod newydd anedig wedi ei datblygu i’w galluogi i fod yn wrandawyr sensitif gan dalu sylw at awyrgylch emosiynol y sain. Hawlia Browne (2001) mai eu gallu i wrando sydd yn eu galluogi i ymuno a lleferydd yr oedolyn o bryd i’w gilydd. Mae gwrando yn cynnig cliwiau o’r synau sy’n cael ei defnyddio i ffurfio geiriau a thrwy dalu sylw bydd plant yn datblygu eu dealltwriaeth o batrymau iaith a rhythm o fewn caneuon a rhigymau a sut mae brawddegau yn cael ei ffurfio (Browne, 2001; Whitehead, 2010; Brock a Rankin, 2008). Cytuna Kolb (1996) gan ychwanegu bod anianawd cynhenid plant tuag at rythm yn arf effeithiol ar gyfer datblygu sgiliau gwrando a siarad gan ei fod yn galluogi’r plentyn i fod yn ymwybodol o’r rhythm a phatrymau o fewn yr iaith lafar.

Mynna Clare (2016) nad sgil un ochrog yw gwrando; mae’n bwysig ei fod yn rhan o rôl yr oedolyn hefyd fel bod y plentyn yn datblygu i ddeall bod angen cymryd tro mewn sgwrs. Mae angen nodi bod yn hanfodol i’r gerddoriaeth fod yn broses sydd yn cael ei wneud ar bwrpas gan arddangos ansawdd fel bod y plant yn datblygu sgiliau  gwrando a thalu sylw fel yr argymhellir o fewn deilliannau Llythrennedd a Rhifedd ( LlC, 2013). Ar y llaw arall mynna Harris ( 2011) y dylai cerddoriaeth cael ei weld yn werthfawr yn eu hunain nid yn unig fel dull o gefnogi datblygiad meysydd eraill. Awgryma Fox (1991) bod angen datblygu damcaniaeth sydd yn gwahaniaethu datblygiad cerddorol oddi wrth ardaloedd eraill o ddatblygiad, a hyn gan ystyried agweddau o fewn deallusrwydd cerddorol Gardner (2006). Anghytuna Dobrian (1992); Karmiloff a Karmioff- Smith (2002) ac Oates a Grayson (2006) gan nodi ei fod yn amhosib gwahaniaethu iaith a cherddoriaeth gan fod y ddau yn rhannu'r un nodweddion sy’n arwain pobl i weithredu damcaniaethau ieithyddol er mwyn fedru deall cerddoriaeth. Er bod cerddoriaeth yn cael ei adnabod fel ardal benodol o’r cwricwlwm nid yw hyn yn golygu fod angen ei ddysgu fel testun ar wahân ( Pound a Harrison, 2003).

Gwelir yr ail ran o’r  pyramid yn arddangos y gallu i chwarae a rhyngweithio. Yn ôl Harris (2011) a Godwin a Perkins (2003) mae plant yn medru chwarae gyda phatrymau cerddorol yn yr un modd y maent yn chwarae gyda geiriau. Wrth chwarae gyda’r rhythm a chadw rhythm, bydd y plentyn yn datblygu’r gallu i  ragfynegi dilyniant yn yr ymennydd a fydd yn tanseilio sensitifrwydd tuag at rythm a phatrymau'r iaith lafar (Palmer a Bayley, 2005). Gwnaeth ymchwil gan Harris ( 2011) gadarnhau effaith cerdd fel dull o hyrwyddo lleferydd. Casglwyd grŵp o blant rhwng naw mis a phedwar blwydd oed yn deillio o drais ethnig a strwythur teuluoedd gwahanol. Cawsant sesiynau dyddiol gydag arbenigwyr cerdd dros gyfnod o bedair wythnos gan dderbyn cyfleoedd i arbrofi offerynnau a chadw curiad a gwelwyd yr oedolyn yn hyrwyddo’r dysgu os oedd y sefyllfa yn briodol.  Gwnaethant hyrwyddo sgiliau gwrando’r plant drwy ddefnyddio cerddoriaeth wedi’u recordio yn ogystal â chyfle i’r plant ymateb drwy symudiadau i ganeuon gweithred. Er bod cyfleoedd i’r plant ymuno yn y canu gwelir mwyafrif ond yn ymuno i wneud y symudiadau. Gwelir fod symudiadau yn ymateb di eiriol y mae plant sydd heb ddatblygu’r gallu i feistroli’r iaith lafar yn defnyddio ( Clare, 2016; Harris, 2011).  Ar y cyfan, darganfuwyd fod y plant yn canu’r un caneuon adref, bod ei geirfa wedi datblygu, bod ei sgiliau gwrando a chanolbwyntio wedi gwella a bod y rhieni wedi gweld y cyswllt rhwng cerddoriaeth ag iaith.  

Yn ôl Godwin a Perkins (2003) mae rhoi cyfleoedd i blant arbrofi  gydag amrywiaeth o offerynnau yn datblygu eu synnwyr o odl a rhythm. Cytuna Tomas a Gil (2000) a Pound a Harrison (2003) drwy ychwanegu bod gweithred i gyd fynd a chaneuon a rhigymau yn medru datblygu’r cof ymhellach a fydd yn eu tro yn gymorth i ddatblygu lleferydd y plentyn. Mae Bruce a Spratt (2008) a Harman (dim dyddiad) yn mynnu bod chwarae â cherddoriaeth a chymryd rhan mewn sgyrsiau cerddorol gydag oedolyn wrth ymdrin ag offerynnau cerddorol yn dysgu’r plentyn sut mae cymryd tro, yn union fel y gwneir sgiliau gwrando; sydd yn elfen bwysig o ddatblygiad cyfathrebu. Gwelir caneuon a rhigymau felly yn cynyddu gallu mynegiannol y plentyn yn ogystal â meithrin y cof i gynhyrchu geirfa fynegiannol (Hoskins, 1988; Young, 2007;  Goldin-Meadow, 2005).  Er mwyn symud ymlaen trwy rannau'r pyramid, bydd yn angenrheidiol i’r plentyn ddatblygu dealltwriaeth o’r iaith gan ddefnyddio ei sgiliau i fynegi ei hunain trwy siarad.  Pwysleisa Gross (2013) na ddylai’r oedolyn ffocysu yn ormodol ar eglurder y lleferydd a’r ffordd maent yn trafod seiniau lleferydd. Yn hytrach mae angen canolbwyntio ar allu'r plentyn i fabwysiadu’r camau o fewn y pyramid.

Ni ellir darganfod unrhyw dystiolaeth sy’n awgrymu nad yw cerddoriaeth yn cael effaith positif ar ddatblygiad lleferydd plant. O’i roi yn gryno gwelir fod datblygiad iaith yn ei gyfanrwydd yn cael ei ddylanwadu gan gerddoriaeth gan roi pwyslais ar gyfathrebu, bywiogrwydd a mynegiant emosiynau (Pound a Harrison, 2003; Brock a Rankin, 2008; Buckley, 2003).  Yn sgil datblygu’r tair elfen hon, gwelir y plentyn yn datblygu trwy elfennau’r pyramid a nodwyd eisoes a fydd yn eu harwain yn llwyddiannus tuag at y rhan olaf yn y pyramid, (yng nghyd-destun lleferydd) sef y synau lleferydd gan arddangos ansawdd mesmereiddiol i’r lleferydd (Whitehead, 2010; Gross, 2013). Rhan fechan o’r pyramid sy’n cyfeirio at y geiriau a lefara’r plentyn ac mae’r broses y daw’r plentyn ar eu traws er mwyn cyrraedd y man hwn yn llwyddiannus yn hanfodol (Watkins a Williams, 2012).

What this means is that practitioners working with children and young people of all ages should not over-focus, as often happens now, on the clarity of the child’s speech- their ability to manipulate speech sounds. More important questions to ask ourselves may be whether and how far the child is able to listen and attend, to play and interact, to understand what we say to them, and to express themselves with age appropriate vocabulary and language structure. 
                                                                                          (Gross, 2013:14)

Mae tystiolaeth gan amryw awduron yn arddangos gallu babanod i wrando a thalu sylw yn gynnar iawn yn eu bywydau, hyd yn oed yn y groth (Whitehead, 2010; Karmiloff a Karmiloff-Smith, 2002; Gopnik et al. 2000; Buckley, 2003). Fodd bynnag, wrth i blant fynd yn hŷn mae angen i oedolyn ystyried y sŵn cefndirol sydd yn amgylchynu’r plentyn ac sydd yn gwneud y sgil o wrando yn un anodd (Jarman, 2013). Gwelir Mills (2009) yn nodi bod chwarae cerddoriaeth yn y cefndir i gefnogi dysgu yn arferiad oedd yn digwydd rhai blynyddoedd yn ôl ym mron  pob sefydliad blynyddoedd cynnar ac mae’n cwestiynu a dylai cerddoriaeth cael ei ddefnyddio fel sain gefndirol o fewn yr amgylchedd o gwbl. Dywed Clare (2016) bod y defnydd o ganeuon a rhigymau fel sain gefndirol yn cael ei weld fel rhwystr i gyfathrebu. Mynna Buckton (1988) bydd y gerddoriaeth gefndirol yn cael ei anwybyddu ar ôl ychydig gan ei fod yn cael ei bortreadu fel rhywbeth cefndirol, di bwys,  na fydd yr unigolion yn sylwi arno. Yn sgil hyn bydd ei bresenoldeb yn atgyfnerthu’r arfer i beidio talu sylw tuag at synau a fydd yn gwneud y sgil o wrando yn un anoddach.  

Gwnaeth ymchwil gan Mattar ( 2013) edrych ar effaith cerddoriaeth glasurol Mozart ar ddatblygiad plant ble gwnaeth dau a deugain o ddisgyblion cymryd rhan. Rhoddwyd hanner o’r disgyblion mewn grŵp arbrofol ble cafwyd cerddoriaeth Mozart ei gyflwyno i’r amgylchedd fel cefndir synhwyrol.  Cafodd yr hanner arall o’r grŵp addysg arferol y cwricwlwm, ond heb y gerddoriaeth gefndirol. Yn hollol wrthwyneb, darganfuwyd fod y gerddoriaeth wedi creu awyrgylch positif gan arddangos ystadegau cynyddol o fewn datblygiad, cymdeithasol, gwybyddol a chorfforol y plant. Yn ôl Campbell (2002) roedd y gerddoriaeth yn eu cynorthwyo i wrando ar eraill a chyfathrebu yn fwy effeithiol gan ddangos gwelliant mewn empathi tuag at eraill. Ychwanega Matter (2013) ei fod yn cynhyrchu gwell gwrandawyr gan wella ei sgiliau canolbwyntio. Yn ogystal, mynna Krumhansl a Jusckyz ( 1990) a Hirsh- Pasek et al. (1987) bod babanod yn sensitif i strwythur brawddegau o fewn darnau piano Mozart yn union fel maent yn sensitif i strwythur brawddegau o fewn lleferydd. Gwnaeth ymchwil gan Lifestyle Editors and Education Writers feature (1999) a Taylor a Rowe (2012) hefyd ddarganfod bod cerddoriaeth glasurol yn medru gwella gallu plant i resymu ac ymdrin â sgiliau gofodol, sy’n cydymffurfio a darganfyddiadau gwaith Lerdahl a Jackendoff (1983) a Lerdahl (2001).  Er bod yr astudiaethau wedi’u cynnal mewn gwledydd gwahanol dengys bod lleferydd plant yn datblygu yn sgil effeithiau positif y caiff cerddoriaeth glasurol arnynt.

Er bod nodweddion sain a cherddoriaeth yn cael effeithiau positif ar ddatblygiad lleferydd plant, mae nifer o blant gydag anawsterau llefaredd yn cynyddu (Gross,  2013).  Rhwng 2005 a 2010 gwnaeth ffigyrau’r llywodraeth yn Lloegr arddangos 58% o gynnydd mewn rhai ag anawsterau iaith, lleferydd a chyfathrebu a hyn fel math pennaf o anghenion addysgol arbennig. Dywed Bercow (2008); LLC (2008) a Llywodraeth Cynulliad Cymru (LLCC), (2011)) bod tua 6 o bob 100 o blant yn ystod eu cyfnod plentyndod, yn profi anhawster iaith a gwelir 1 o bob 500 o blant yn cael anawsterau hir dymor. Gan gyfeirio at adroddiad Estyn (2012) dengys fod plant sydd a, sgiliau llythrennedd gwael rieni sydd a’u gallu yn wan hefyd.  Gall hyn yn eu tro  effeithio ar ymddygiad a lles y plentyn (LLC, 2016; Siencyn,2010)) oherwydd wrth i blentyn dyfu’n hyn, defnyddir yr iaith lafar  fel arf i’w helpu i feddwl, gwneud synnwyr o’u profiadau ac i reoli ymddygiad (Buckley, 2003; Gopnik et al. 2000; Clare,2016). ‘Poor language is linked to poor behaviour even in very young children. 2 in 3 language delayed 3 year olds have behaviour problems’ (The CommunicationTrust, 2016: dim tudalen). Mae angen nodi fod ymchwil nifer o awduron yn cytuno gan gyfeirio at y modd mai cerddoriaeth Mozart, nid yn unig yn cael effaith bositif ar leferydd, gwna hefyd arddangos y gallu i gael effaith ar yr ymennydd ac ymdaweli plant (Lifestyle Editors and Education Writers feature, 1999; Taylor a Rowe, 2012; Jaušovec a Habe, 2004). 

Ni ellir anwybyddu’r ffaith bod astudiaethau yn amlygu  bod plant o deuluoedd dan anfantais, er enghraifft, teuluoedd sydd o dan adain rhaglen y Llywodraeth, ‘Dechrau’r Deg’, yn debygol o berchen ar sgiliau lleferydd sydd yn wannach na phlant o deuluoedd sydd heb anfanteision (LLC, 2015b, 2015c, 2016). Cytuna Estyn ( 2014 ) gan ychwanegu fod cyswllt pendant rhwng tlodi a deilliannau addysgol plant trwy fynnu bod incwm ac addysg rhieni yn cael effaith negyddol ar ddatblygiad iaith a llythrennedd, ac ymddygiad plant yn y blynyddoedd cynnar. 

Os oes gan blant sgiliau gwael o ran lleferydd, iaith a chyfathrebu, mae hynny'n cael effaith ar amrywiaeth eang o ddeilliannau, gan gynnwys ymddygiad ac iechyd meddwl, eu parodrwydd ar gyfer yr ysgol, a chyflogadwyedd. 
                                                                                          (LlC, 2015c:3)

Yr hyn sy’n dyngedfennol yn ôl Buckley (2003) a Whitehead (2010) yw bod plant angen perthynas serchus gyda’u gofalwyr; un sydd yn eu symbylu i gyfathrebu a hyn er mwyn fedru clywed yr iaith lafar a datblygu deallusrwydd ohoni. Mae angen mynediad i brofiadau o ganu rhigymau a chaneuon a chymhelliant o fynychu addysg cyn ysgol (Maynard a Thomas 2010; Ridge , 2002 ).  Nod Rhaglenni ymyrraeth Dechrau Deg ( LLC 2015b, 2015c, Estyn,2012, 2014)  yw gweld darparwyr addysg yn gweithio mewn partneriaeth â rhieni, gyda’r bwriad i ymestyn eu galluoedd  i’w galluogi i gefnogi addysg eu plant. Yn ôl Godwin a Perkins (2003) a Browne (2001) mae’n hanfodol bod athrawon ac ymarferwyr yn datblygu perthynas gyda’r cartref er mwyn eu galluogi i adnabod ac ystyried y cyfleodd lleferydd a dderbynia plant o fewn y cartref. Mynna Weinberger et al.(1990) bod y berthynas hon yn holl bwysig os am sicrhau datblygiad  lleferydd cyfoethog.  Ar y llaw arall gwelir Godwin a Perkins (2003) a Wray a Medwell (1994) yn edrych ar duedd athrawon i fychanu ansawdd lleferydd plentyn yn y cartref o’i gymharu ag ansawdd y lleferydd a ddefnyddia'r un plentyn yn yr ysgol. Fodd bynnag darganfuwyd bod yr iaith a ddefnyddir adre yn fwy cyfoethog a chwestiynwyd y cyfarwyddiadau llafar di ystyrlon o fewn lleoliadau blynyddoedd cynnar a wna gymhlethu plant (Norman 1992).
Trwy annog rhieni i siarad a chanu caneuon a rhigymau gyda’u plant yn gynnar yn eu bywydau gwelir y plant a’r rhieni yn mabwysiadu hyder i ddatblygu a defnyddio sgiliau lleferydd mewn arferion bob dydd ( Asiantaeth Sgiliau Sylfaenol, 2004; Brock a Rankin, 2008; Whitehead, 2010).  Yn ôl Britto et al. (2006) ac Asiantaeth Sgiliau Sylfaenol (2004)  rhieni yw addysgwyr cyntaf y plentyn a mynna LLC (2015b) ei fod yn orfodol i ystyried rôl rhieni fel un allweddol wrth ddefnyddio sain a cherddoriaeth i gefnogi datblygiad lleferydd eu plant.

O ganlyniad yr ymchwil hwn ni ellid gwadu fod sain a cherddoriaeth yn elfen sy’n cynorthwyo sgiliau lleferydd plant (LLCC, 2008; LLC, 2015; Whitehead, 2010; Neaum, (2012). Dengys ymchwil helaeth yn cadarnhau hyn ac yn pwysleisio bod hyd yn oed y ffetws yn elwa o glywed sain a cherddoriaeth yn rheolaidd. (Karmiloff a Karmiloff-Smith, 2002; Gopnik et al., 1999 ; Bolden 2005).  Gwelir y ffetws yn datblygu’r gallu i gofio synau a glywir yn y groth pedair awr ar hugain ar ôl ei geni (Boodman, 2000; Bolden, 2005) tra bod ymchwil pellach yn tanseilio hyn gan bwysleisio y bydd y baban yn medru cofio’r synau am gyfnod hirach (Arabin, 2002; Young 2003; DeCasper a Fifer,1980; Hepper et al., 1993; Elliot 1999). Gwelir felly bod y baban yn mabwysiadu sgiliau sensitif o wrando yn gynnar iawn (Whitehead, 2010) sydd yn ôl Watkins a Williams (2012) a Browne (2001) yn elfen dyngedfennol os am fabwysiadau’r sgil o arfer yr iaith lafar. O ganlyniad, defnyddir y sgil gwrando a chanolbwyntio fel sail i’r pyramid datblygiad iaith wrth ganolbwyntio ar leferydd plant ( Watkins a Williams, 2012; Hounslow, 2010; Public Health Agency, 2012).

Ni ellir anwybyddu’r ffaith bod canrannau plant o ran ei datblygiad iaith, llythrennedd a chyfathrebu yn cynyddu (Gross, 2013; Barcow,2008) a gwelir strategaethau o fewn  Fframwaith y Cyfnod Sylfaen yn cymryd hyn i ystyriaeth wrth sicrhau bod plant yn derbyn cyfleodd i ddatblygu sgiliau llythrennedd drwy holl feysydd dysgu a’u hintegreiddio i weithgareddau dyddiol (LlCC, 2008; LlC, 2015). Ar yr un pryd ychwanega Beaty (2000); Neaum (2012); Palmer (2004) a Goswani a Bryant ( 1990) pwysigrwydd cerddoriaeth yn ystod cyfnod cyn ysgol gan mai hwn yw’r cyfnod tyngedfennol wrth ystyried datblygiad yr ymennydd, ble’i gwelir yn datblygu ymwybyddiaeth ffonolegol. Dengys tystiolaeth helaeth fod rôl yr oedolyn yn dyngedfennol yn y cyfnod hwn gan mai nhw yw addysgwyr cyntaf y plant (Harris, 2011; Buckley, 2003; Whitehead, 2010).

Gwelir dadlau wrth ystyried cerddoriaeth fel sain gefndirol.  Ceir awgrymiadau ei fod yn cynhyrchu gwell gwrandawyr gan fabwysiadau’r gallu i resymu ac ymdrin â sgiliau gofodol ( Mattar, 2013; Taylor a Rowe, 2012). Ar y llaw arall fe’i gwelir fel rhwystr gan atgyfnerthu’r arfer i beidio â thalu sylw at synau, a fydd yn atal y plentyn rhag datblygu’r sgil o wrando (Buckton, 1988; Clare, 2016). Tra bod y ddwy ddadl efallai yn gywir gellid cytuno na ellir ystyried datblygiad lleferydd fel maes yn ei hunan (LlCC, 2008; LlC, 2015) gan fod yr amgylchedd ieithyddol a chymdeithasol - ddiwylliannol yn pennu sut y mae plant yn defnyddio ei sgiliau (Buckley, 2003, Vygotsky, 1978).

I gloi, rhaid derbyn bod sain a cherddoriaeth yn cyfrannu at ddatblygiad gwybyddol, ymddygiadol a lles y plentyn, sydd yn eu tro yn rhan dyngedfennol o ddatblygiad lleferydd (LlC, 2016; Siencyn, 2010; Gopnik et al., 2000). ‘Music can become an important part of any educational setting. It provides a positive atmosphere, which helps children to experience reduced stress and enhanced development’ (Mattar, 2013: 370). Annheg felly yw ystyried sain a cherddoriaeth fel modd o gefnogi datblygiad lleferydd yn unig.

